ส่วนที่ 1

ข้อมูลสรุป (Executive Summary)

บริษัท เอ็น. ซี. เฮ้าส์ซิ่ง จำกัด (มหาชน) ก่อตั้งเมื่อวันที่ 2 กุมภาพันธ์ 2537
ประกอบธุรกิจพัฒนาอสังหาริมทรัพย์แบบครบวงจร
โดยดำเนินธุรกิจหลักประเภทบ้านจัดสรรพร้อมที่ดินเพื่อขาย ภายใต้ชื่อโครงการ “บ้านฟ้า”
ซึ่งเป็นผู้นำตลาดในเขตกรุงเทพฯ โซนเหนือ ปัจจุบันบริษัทได้ขยายโครงการครอบคลุมพื้นที่หลัก 4
มุมเมือง คือ กรุงเทพฯ โซนเหนือ (เช่น ถนนรังสิต-องค์รักษ์/ถนนลำลูกกา) กรุงเทพฯ โซนใต้
(เช่น ถนนประชาอุทิศ) กรุงเทพฯ โซนตะวันตก (เช่น
ถนนวงแหวนปิ่นเกล้า/ถนนพุทธมณฑลสาย 1) และกรุงเทพฯ โซนตะวันออก (เช่น ถนนศรีนครินทร์)
และภายในเขตเมือง (เช่น ถนนลาด พร้าว)

บริษัทมีบริษัทย่อย 3 บริษัทซึ่งบริษัทถือหุ้นในสัดส่วนร้อยละ 99.99 ในบริษัทย่อยทั้ง 3 บริษัท คือ
บริษัท เอ็น. ซี. พร็อพเพอร์ตี้ แมเนจเม้นท์ จำกัด ประกอบธุรกิจรับบริหารโครงการแบบครบวงจร
ทั้งด้านบริหารการขายและการตลาด การก่อสร้างและการโอน ในลักษณะของการเข้าไปฟื้นฟูกิจการ
และการบริหารร่วมกับเจ้าของที่ดิน บริษัท ควอลิตี้ ลิฟวิ่ง แมเนจเม้นท์ จำกัด
ประกอบธุรกิจการให้บริการบริหารชุมชนแก่โครงการบ้านจัดสรรและอาคารชุดภายหลังการโอน
และบริษัท เอ็น. ซี. เอสเตท จำกัด ประกอบธุรกิจพัฒนาอสังหาริมทรัพย์ในโครงการขนาดเล็ก

บริษัทวางนโยบายการตลาดโดยยึดหลัก “รู้จักบ้าน รู้ใจคุณ”
และมุ่งสร้างความแตกต่างของโครงการและผลิตภัณฑ์จากคู่แข่งโดยทั่วไป
โดยมีลักษณะเฉพาะของการออกแบบบ้านให้มีทางเลือกสำหรับลูกค้า (Adaptive Function
Design) ในการปรับเปลี่ยนพื้นที่ใช้สอยภายในบ้านได้ ประสานระบบคุณภาพมาตรฐานสากล ISO
9001 ทั้งมาตรฐานการออกแบบ การควบคุมการก่อสร้างบ้านของโครงการ
และการสร้างความเชื่อมั่นให้ลูกค้าในด้านการส่งมอบบ้าน ตลอดจนการดูแลโครงการหลังการขาย
เพื่อสร้างความพึงพอใจให้กับลูกค้า

บริษัทให้ความสำคัญเกี่ยวกับการบริหารความเสี่ยงเป็นอย่างมาก
บริษัทได้มีการกำหนดและประเมินความเสี่ยงของกิจการ
มีการกำหนดมาตรการป้องกันและจัดการความเสี่ยง
ซึ่งรวมถึงความเสี่ยงที่มีผลต่อการดำเนินงานของบริษัท ในปัจจุบันบริษัทมีปัจจัยเสี่ยงหลักๆ 3
ประการ ได้แก่ ความเสี่ยงจากการสร้างบ้านพร้อมอยู่
ความเสี่ยงจากความผันผวนของราคาวัสดุก่อสร้าง
และความเสี่ยงจากการที่บริษัทมีกลุ่มผู้ถือหุ้นรายใหญ่ถือหุ้นในบริษัทมากกว่าร้อยละ 75
ซึ่งบริษัทได้มีการจัดการบริหารความเสี่ยงดังกล่าวตามรายละเอียดที่ระบุในหัวข้อเรื่องปัจจัยความเสี่ยง

สำหรับภาวะอุตสาหกรรมในปี 2548 นั้น
ธุรกิจอสังหาริมทรัพย์ได้รับผลกระทบจากปัจจัยลบหลายประการ
ทั้งจากภาวะราคาน้ำมันที่เพิ่มสูงขึ้นอย่างเป็นประวัติการณ์ โดยน้ำมันขึ้นมาทำจุดสูงสุดที่ US$ 66.35
ต่อบาร์เรล ในขณะที่เริ่มต้นปี 2548 ราคาน้ำมันอยู่ที่เพียง US$ 49.13 ต่อบาร์เรล
การเพิ่มขึ้นของอัตราเงินเฟ้อ และการเพิ่มขึ้นของอัตราดอกเบี้ย โดยในปี 2548
ธนาคารแห่งประเทศไทยได้ปรับขึ้นอัตราดอกเบี้ยในตลาดซื้อคืนพันธบัตร (อาร์พี) 14 วัน รวม 6
ครั้ง ทำให้อัตราดอกเบี้ยอาร์พีเพิ่มจากร้อยละ 2.00 เป็นร้อยละ 4.00
ซึ่งส่งผลกระทบโดยตรงต่อต้นทุนการดำเนินงานของผู้ประกอบการ
และส่งผลให้กำลังซื้อและความมั่นใจของผู้บริโภคลดลง

ณ วันที่ 31 ธันวาคม 2548 บริษัทและบริษัทย่อย มีสินทรัพย์รวม 4,081 ล้านบาท หนี้สินรวม
2,077 ล้านบาท ส่วนของผู้ถือหุ้นรวม 2,004 ล้านบาท โดยมีทุนชำระแล้ว 1,100 ล้านบาท
รายได้รวม 1,535 ล้านบาท และมีกำไรสุทธิ 99 ล้านบาท
โดยรายได้รวมและกำไรสุทธิลดลงในอัตราร้อยละ 39.8 และร้อยละ 50.9 ตามลำดับ
ซึ่งส่วนใหญ่เป็นผลกระทบจากราคาน้ำมันและอัตราดอกเบี้ยที่เพิ่มสูงขึ้น อย่างไรก็ตาม
จากการที่บริษัทมีการปรับกลยุทธ์โดยมุ่งเน้นการขยายฐานลูกค้าไปสู่กลุ่มลูกค้าระดับกลางและระดับสูงมากขึ้น
รวมทั้งการปรับสัดส่วนรายได้จากการขายบ้านเดี่ยวและบ้านพร้อมอยู่เพิ่มขึ้น
ทำให้บริษัทมีอัตรากำไรขั้นต้นเพิ่มขึ้นจากร้อยละ 32 ในปี 2547 เป็นร้อยละ 34 ในปี 2548

ในปี 2548 บริษัทมีการพัฒนาโครงการที่อยู่อาศัยหลากหลายรูปแบบออกสู่ตลาด ทั้งบ้านเดี่ยว
บ้านแฝด และทาวน์เฮ้าส์ โดยมีการเปิดตัวโครงการในโซนเหนือ ซึ่งเป็นทำเลที่มีศักยภาพสูง
และเป็นทำเลที่บริษัทเป็นผู้นำตลาด เพิ่มขึ้น 4 โครงการ มูลค่ารวมกว่า 4,200 ล้านบาท

ณ วันที่ 31 ธันวาคม 2548 บริษัทและบริษัทย่อย มีโครงการที่เปิดดำเนินการทั้งสิ้น 14 โครงการ
มูลค่าโครงการรวมทั้งสิ้น 11,731 ล้านบาท โดยเป็นมูลค่าที่ทำสัญญาซื้อขายแล้วทั้งสิ้น 5,309
ล้านบาท คิดเป็นร้อยละ 45.3 ของมูลค่าโครงการรวมในปัจจุบัน และโอนรับรู้เป็นรายได้แล้ว
4,615 ล้านบาท คิดเป็นร้อยละ 39.3 ของมูลค่าโครงการรวมในปัจจุบัน

ปัจจุบัน บริษัทถือเป็นหนึ่งในผู้นำด้านพัฒนาอสังหาริมทรัพย์ในประเทศไทย โดยดำเนินโครงการ
ทั้งในอดีตและปัจจุบันมากถึง 30 โครงการ ในพื้นที่ทั้ง 4 มุมเมืองของกรุงเทพฯ ได้แก่ โซนเหนือ
โซนใต้ โซนตะวันตก และโซนตะวันออก รวมทั้งโซนในเมือง